《凌敲台呈同游李察推》
宋代·郭祥正

腊月欲尽春风来，壮士寻春上高台。金乌慢飞光徘徊，照散冰高天地开。

梅花披香柳烟袅，狂杀钱塘苏小小。玉箫金笛鸣高楼，怅望传书落青鸟。

吾曹强饮三百杯，老去功名安在哉。欲驾飞鱼入东海，王母为我倾金罍。

莲华变碧蟠桃熟，仙家四时应不速。醉来拍手乘紫烟，游遍洞天三十六。

高歌杳渺春风里，我怀清澈西江水。腐儒往往咍吾狂，犹幸扬雄作知已。

脱君身上蜀锦袍，解我腰下并州刀。更沽美酒共君饮，不负今朝春思豪。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。